《寄题云屋赵资敬启蒙亭风雩亭二首》
元代·方回

昔人筑雩坛，群巫此歌舞。
骄阳煽蕴隆，吁叹以降雨。
良辰岁时和，遗迹林壑古。
枯卉换槁叶，芳荑抽宿莽。
徜徉沂水上，童冠七或五。
春袖风乎兹，缋绣无火黼。
千载想佳人，不仕东国鲁。
异彼三子撰，圣师独予取。
吾友赵隐君，笑唾卿相组。
猿鸟听新咏，点瑟时一鼓。
汉歌曾罔闻，楚台未渠数。
泠泠列御寇，肯尔哙等伍。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。